فرييديس بنت إيريك

فرييديس بنت ايريك (ب لايسلاندية Freydís Eiríksdóttir، مزيودة ف جوايه 965) كانت مرا ايسلاندية كيتّعتاقد بلي كانت بنت لكشايفي لمعروف ايريك لحمر، لي لعب دور كبير ف لاستكشاف النوردي د اميريكا الشمالية، و كان من لمستوطنين اللولين ديال ڤينلاند. خوها لييف ايريكصون كيتّعتابر لؤروپي اللول لي دار كونطاكط معا السكان لمحليين. اقدم مصادر تاريخية كيهضرو على فرييديس هوما ملحامات ڤينلاند، و لي كينقاسمو ل جوج: ملحامة ڭرينلاند و ملحامة ايريك لحمر. كلا ملحامة كاتعطي قصة مختالفة على شنو طرا، ولايني بجوج كيوصفو فرييديس بلي كانت اقوى ڤاينينڭ مرا ف زمانها. ملحامة ڭرينلاند. لملحامة د ڭرينلاند كاتعاود لاحدات بشكل مامدققش على شنو طرا ل النورديين ف ڤينلاند. ف الشاپيطر 8، كانلقاو وصف ل فرييديس ب عتيبارها خت شقيقة ديال لييف ايريكصون و التجربة ديالها: بعدما نجحو الرحلات لاستكشافية لي قادوهم لييف ايريكصون، ثورڤالدر ايريكصون و ثورفين كارلسيفني، فرييديس بغات تاخد الجاه و لفلوس من رحلة ل ڤينلاند. تّافقات معا جوج اسلانديين خوت، هيلڭي و فينبوڭي، باش يمشيو جميع ل ڤينلاند، و يقسمو لارباح ديالهم النص ب النص. فرييديس طلبات لادن من خوها لييف باش تخدّم الديور و السطابلات لي بنى ف ڤينلاند، و خوها وافق. هيلڭي و فينبوڭي وافقو باش يجيبو نفس لعدد ديال الناس و لمعدات بحال فرييديس، ولايني هاد اللخرة هرّبات عدد كبر ديال لخدّاما و خبّاتهم ف لباطو. هيلڭي و فينبوڭي وصلو بكري، و شدو الديور ديال لييف. ملي وصلات فرييديس ڭالت ليهم يخويو حيت الديور ديال خوها. هادا كان اول صدام مابين فريديس و لخوت هيلڭي و فينبوڭي. ف ڤينلاند، التوتر مابين لڭروپات بجوج تزاد. هيلڭي و فينبوڭي دارو مستوطنة مستاقلة على فرييديس و التابعين ديالها. ف شي وقت مشات فرييديس باش تزورهم، و سولّات فيهم. لخوت ڭالو ليها بلي راهم بيخير، ولايني ماعجبهمش لخلاف لي طرا بيناتهم. لاطراف بجوج تصالحو. ملي رجعات فرييدس ل عند راجلها، فرييديس كدبات عليه و ڭالت ليه بلي هيلڭي و فينبوڭي ضربوها، و طالباتو باش ينتاقم ليها، و الا راه غادي تعتابرو خوّاف غادي تطلقو. راجلها جمع لاتباع ديالو، و قتل هيلڭي و فينبوڭي و الرجال لي معاهم ملي كانو ناعسين. فاش رفضو باش يقتلو لعيالات، فرييديس خدات فاس و شرشماتهم تاهوما كاملين. فرييديس، باش تخبّي لخيانة ديالها، هددات اي واحد هضر على لمدباحة. ملي رجعات فرييدس ل ڭرينلاند بعد عام، ڭالت ل خوها لييف ايريكصون بلي هيلڭي و فينبوڭي قررو يستاقرو ف ڤينلاند. وخا داكشي لاشاعات ديال الدبيحة وصلو ل عند لييف، لي شد تلاتة ف الرجال لي مشاو معاها، و بقى كيعدبهم تا عتارفو ب شنو طرا. وخا ماعجبوش لحال، لييف مابغاش يدير ف ختو داكشي لي كاتستاحق. ولايني تنبا بلي لاحفاد ديال فرييديس ماغاديش يطفّروه. لملحامة كاتسالي ب لقول بلي من ديك الساع جميع لاحفاد ديالها ولاو كيتشافو ب نضرة ناقصة. ملحامة ايريك لحمر. ملحامة ايريك لحمر كاتڭول بلي فرييديس كانت مرا نبيلة و قوية، و بلي كانت خت ماشي شقيقة ديال لييف ايريكصون. نضمّات ل لحملة لي مشات ل ڤينلاند، و قادها ثورفين كارلسيفني، ولايني ماتدكرات فرييديس غير مرة وحدة ف مقطع ملي السكان لمحليين (لهنود لحومر) هجمو على لمخيم ديال اعضاء لحملة د لڤايكينڭ ف الليل. لهنود لحومر كانو مسلّحين ب الجبابد. :29 بزاف ديال النورديين تخلعو حيت ماعمّرهم ما شافو سلاح بحال هادا. ف لوقت لي الرجال كانو كيعلّقو ف وسط لهيلالة و لفوضى، فرييديس، لي كانت حاملة ف شهرها التامن، غوّتات عليهم و ڭالت "علاش هربانين من ڭنوس جراتل بحال هادو، نتوما لي رجال عراض ب كتافكم، و راكو غالبا قادرين تشرشموهم بحال لخرفان؟ عطيوني سلاح، و غادي نورّيكم كيفاش نقدر نتقاتل حسن من اي واحد منكم. ":29 ملي تجاهلوها، هزات فرييديس السيف ديال ثورباند صنوريصون، لي كان طاح، :29 و هجمات على لهنود لحومر. ملي ضارو بيها، حيّدات اللبسة ديالها و بقات كاتضرب السيف على السدر ديالها. :29 لهنود لحومر ديك الساع تخلعو و هربو ل لباطوات ديالهم. ثورفين و الناجين لخرين مدحو الزعامة ديالها. :30 ف التقافة الشعبية. فرييديس بانت ف عدد ديال لاعمال لمكتوبة و ديال التلفازة، من اهمها: